„Eșecul cere asumare și asumarea cere demisie. Nu pricep cum un ministru, cel al Agriculturii, care a fost incapabil sa ia măsurile necesare împotriva răspândirii pestei porcine este astăzi calificat să gestioneze propriul dezastru. Când nu ai fost capabil să implementezi măsurile pe care le aveai la dispoziție, le știai și erai conștient de ce urmează, înseamnă că ești incompetent. Niciun partid cât de cât responsabil nu te mai poate păstra în funcție“, susține fondatorul Partidului Libertate, Unitate și Solidaritate (PLUS) (PLUS), Dacian Cioloș.

Dar, în loc de demisie, domnul Daea își face din nou bilanțul. „Cifre și recorduri la hectar, ca pe vremea când mâncam salam cu soia. Asta, în timp ce România o ia pe calea crizei alimentare în care salamul sau ceafa de porc vor fi, din nou, ca în comunism, din soia. În România guvernării lui Dragnea, el însuși crescător de porci, aceste animale mor pe capete și sunt aruncate în apa Dunării, ca să avem pe lângă o catastrofă alimentară și una ecologică. Ce nu sfârșește în Dunăre se aruncă în incineratoare odată cu o întreagă industrie construită pe capitalul românesc. Totul, din cauza incompetenței ministrului Agriculturii și a partidului care l-a numit“, susține Dacian Cioloș pe Facebook.

În opinia fostului premier, „PSD e un partid care știe să promită, știe să împartă banii altora și cu același cinism știe să distrugă munca altora. M-aș astepta, deci, ca domnul ministru Daea sa o tragă de mânuță pe doamna premier Dăncilă, care coordonează și Autoritatea Națională Sanitar-Veterinară și pentru Siguranța Alimentelor, și să plece amândoi, tiptil și rușinați, din Guvern. Singurul bilanț pe care și-l pot permite este cel al distrugerii unui sector prin incompetență și corupție ca mod de a guverna“.

„Solicit să le spună crescătorilor de animale și celor care și-au pierdut sau riscă să-și piardă porcul de Crăciun cum au de gând să rezolve problema. Pentru că nu mă aștept la nicio urmă de decență din partea lor“, adaugă Dacian Cioloș.

Ministrul Daea se dă învins de pesta porcină și așteaptă rectificarea bugetară pentru despăgubiri

Ministrul Agriculturii, Petre Daea, a admis marți că România nu are specialiști care să poată lupta cu pesta porcină africană care face ravagii în țară, după ce unele focare care fuseseră închise au izbucnit din nou. De cealaltă parte, fermierii propun soluții extreme pentru oprirea epidemiei.

„În România nu există specialişti şi facultăţi care să pregătească specialişti în pesta porcină africană. De aceea, trebuie să ne folosim de experienţa celor care s-au întâlnit cu specialişti şi cu experţi din afara ţării. Pe o parte dintre ei i-am solicitat să vină și au venit o serie de specialişti din Danemarca, Franţa, Spania. Unul dintre cei mai mari profesori ai Europei pe care îl folosesc toate ţările a venit aici şi a analizat situaţia de la noi. Noi am şi reuşit să închidem focarul de patru ori, la Satu Mare“, a declarat Daea.

Potrivit datelor oficiale prezentate de minister, sunt confirmate focare de pesta porcină africană în 10 județe, peste 30.000 de porci fiind incinerați până acum. Situația despăgubirilor este însă cel puțin nemulțumitoare: din 1.603 dosare întocmite, au fost plătite doar 83. Daea așteaptă rectificarea bugetară pentru a achita și restul de despăgubiri, banii urmând a fi recuperați apoi de la Comisia Europeană.

De cealaltă parte, fermierii sunt nemulțumiți de modul în care statul se luptă cu epidemia de pestă porcină, iar unii vin cu soluții extreme. Gheorghe Caruz, fermier din Brăila care a pierdut zeci de mii de animale din cauza incompetenței statului, consideră că virusul nu mai poate fi oprit decât dacă toţi porcii din micile gospodării sunt luați și crescuți în ferme administrate de profesionişti. „Părerea mea este că pesta nu prea mai poate fi oprită, este cel mai parşiv virus, se transmite prin orice, prin oameni, animale, pe aer, prin apă, pe haine, prin păsări, prin furaje, prin unelte, prin şoareci. Există o variantă radicală. Trebuie luaţi urgent toţi porcii din gospodării, din toată ţara. Dacă nu se va proceda aşa, nu va scăpa niciun porc, din nicio fermă din ţară. Am avut cheltuieli uriaşe pentru a face protecţie, am respectat toate regulile impuse de autorităţi, de pomană“, a spus Gheorghe Caruz, potrivit Mediafax.